Post salutes. Wy fogen jwer k. mat. tho weten, dat int jare vorschenen unlanges vorleden schipper Johan tor Helle, borger to Campen, jegenwardiges breves toger, vt Browasze myt syneme schepe unde ingeschepeden guderen up unszer stadt strom ys gekamen, dar syn ancker geset unde vnweders halven nicht vor dat bolkwergk konde kamen, dar do syn gekamen des gestrengen heren Erick Tursszen, ritter unde hovetman to Wyborge, syne utliggere vnde hebben dyt sulve schip myt mannen vnde gude, doch in affweszende des schippers, van syneme schepe angehalt vnde myt macht ensegelt sunder des schippers weten vnde schult, deme schipper vorgeholden to natiden vnde geweten, dat he erer k. mat. vele dinste unde tovoringe scolde gedan hebben, szo wy des berichtet syn. De schipper des tor warde quam, dat syn schip vorsegelt was van heren Erick synen uthliggeren, des is de schipper myt synen frunden togan unde heren Erick syne lude unde manne myt den guderen angeholden unde toven laten, de do myt uns tor stede weren. Daraver synt de lude myt deme schipper to vordrage gekamen, deme schipper bolavet schip, gudt unde manne ungelettet wedderumme by unszer stadt bolwergk to schickende, darvor heren Erick syn gudt to eneme geloven to pande geset. Deme loffte so vollichafftich gewesen syn, deme schipper hebben syn schip wedderumme under de vote gebracht, vurder vor moye, sumenisze, unkost unde scaden darwegen geleden, deme schipper fruntliken gegulden unde vornoget. Dur:te unde grotmech:te her ko., gn. leve here. Unde weten (= wente) sick de schipper wedderumme fogen wyl myt syneme schepe an syne frunde, hefft uns derwegen instentliken gebeden, ene umme diszer scheffte willen an jw k. mat. to vorschrivende; bidden darumme gantz othmodigen ere k. mat., den unschuldigen schipper darumme in ungnaden nicht will vormarken, sunder deme schipper gnedichliken ertogen unde in gunsten fordern. Twivelen nicht, sunder ere k. mat. sy des schepes (= schippers) geschefften dorch erer k. mat. secretarien, den werdigen heren Laurens Remmensnider gruntliker underrichtet, we he des gehort heft, in gantzer vorhapinge unde truwe to der k. mat. na warer underrichtinge, de deme scheper szo vele to guedeliker schynen scall, unde diszer unszer vorschrifft gneten laten, uns darvor in behorlike ungesparde dinste to nemende, der wy willigen syn der k. mat. to donde. Godt erkent etc. Datum midweken na Ambrosii anno 1508.